Tifel Ċiniż sar l-iżgħar persuna li jtajjar ajruplan waħdu fl-età ta' ħames snin, skont ma rrapporta missieru. He Yide, imlaqqam Duoduo , wettaq it-titjira tiegħu ta' 35 minuta fil- Wildlife Park ta' Beijing fiċ-Ċina nhar is-Sibt l-aħħar ta' Awwissu. Missieru, He Liesheng, li laqqam lilu nnifsu Eagle Dad u dan ibnu, għamlu isem għalihom is-sena li għaddiet, meta dehru ritratti tat-tifel ikun imġiegħel jagħmel il- push-ups fil-borra, fi New York. Wara dak l-att, il-missier ħallas €3,670 għal-lezzjonijiet privati tat-titjir, u issa beħsiebu jikkuntattja lill- Guinness Book of Records , fuq ir-rekord li wettaq ibnu. Skont il-ġurnal China's People Day , fl-ajruplan kien hemm raġel ieħor ma' Duoduo , iżda biss biex jindukrah. Dan qal li t-tifel ma kellu ebda biża' fuqu. Fiċ-Ċina, kulħadd jaf bil-metodi ibsin li l-missier iwettaq fuq ibnu biex jirnexxi. Meta fuq il- YouTube , kien deher il-vidjo tat-tifel imdejjaq, iterter bil-bard fil-borra ta' New York, bosta kienu dawk li kitbu biex ibnu jitteħidlu u jingħata għall-kura tal-istat. Iżda Eagle Dad jgħid li jagħmel dan kollu ma' ibnu, għax hu twieled prematur u għalhekk jagħmillu dawn l-eżerċizzji biex jgħinu jibni saħħtu fiżika u mentali. Jirriżulta wkoll li l-missier iħarreġ lil ibnu fil-qdif u dan bl-iskop li jkun ferm aħjar minn kompetituri akbar minnu.
L-iżgħar pilota ta' ħames snin